
30 години Съюз на инвалидите в България
Създаден е на Първия (учредителен) конгрес в София на 14 декември 1989 г. като обществена организация, която представлява и отстоява интересите на инвалидите пред държавните, обществените и другите органи и организации в страната и чужбина.

Съюзът е юридическо лице със седалище в София, регистрирано по ЗЮЛНЦ във фирмено отделение на Софийски градски съд по фирмено дело № 684 от 1990 г.

СИБ е обединение на 377 структури ( Регионални,основни организации, дружества, клубове по интереси) изградени в 27 региона в България с повече от 42 603 индивидуални членове. Те са с различни видове заболявания, включително и със сензорни - слепи и глухи. Заедно с асоциираните организации на инвалиди членовете на СИБ стават над 72 000.

Общосъюзни органи за управление са Общо събрание, Управителен съвет, Председател и Централна контролно-ревизионна комисия. 

Важни програми, по които С И Б работи:

- Трудова заетост и трудова рехабилитация  - самостоятелно или съвместно с юридически лица, регистрирани по Търговския закон или Закона за кооперациите и местните структури на Националната служба по заетостта. 

- Социално подпомагане и хуманитарни дейности  - самостоятелно или съвместно с хуманитарни организации и държавни структури, Национален център за социално подпомагане. 

- Образование и възпитание  - самостоятелно или съвместно с български и чуждестранни неправителствени организации, лицензирани организации за квалификация и преквалификация. 

- Транспортни бариери  - съвместно с Министерството на транспорта, Министерството на труда и социалната политика, Министерството на здравеопазването, Български червен кръст, фондация “Еврика” и др. 

- Архитектурни бариери  - съвместно с Министерството на труда и социалната политика, неправителствени организации, държавни и частни фирми, Министерство на регионалното развитие и благоустройството. 

- Социални контакти  - самостоятелно и съвместно с неправителствени организации. 

- Интеграция чрез изкуство, култура, спорт и туризъм - самостоятелно и съвместно с български и чуждестранни неправителствени организации. 

- Основни дейности и услуги, извършвани от СИБ, подпомагащи и благотворителни; 

- Услуги, предоставяни от групите за самопомощ; 

- Административно-правни; 

- Трудово-правни; 

- Осигуряване на трудова заетост; 

- Здравни услуги ; 

- Информационно-консултантски услуги;

Многожанров фестивал "Бреница пее и танцува", община Кнежа 2019
На 6 юни 2019 г. от 10:00 часа на площад „Екзарх Йосиф I” за четвърта поредна година в с. Бреница, община Кнежа, област Плевен  се проведе многожанровият фестивал "Бреница пее и танцува". Фестивалът се състоя на обновения площад на селото. В него взеха участие и много изпълнители с увреждания от цялата страна. Познавайки в дълбочина проблемите на хората с увреждания това бе изключителна изява на силата и духа на тези хора. Гостуващи групи от гр. Плевен работещи в Клубове на хора с увреждания и пенсионера бяха тази от ул. Данаил Попов, „Пендари” и „Пей, сърце”, ул. „Гренадирска“ №30. През последните години в него взимаха участия не само колективи от хора с увреждания, но и  самодейни групи и индивидуални изпълнители към народните читалища от региона. В този празничен ден стотици гости и жители на селото пяха, танцуваха и се забавляваха заедно, още повече тогава е и празникът на селото и стотици именници. В православния календар денят е известен като Възнесение Господне, Спасов ден. Фестивалът е визитна картичка на селото. Организатори на проявата са организацията на СИБ-с. Бреница и г-н Илийчо Лачовски, Кмет на Община Кнежа, финансов спонсор на събитието. Целта на форума е да се опазват, съхраняват и популяризират българските традиции от поколение на поколение. Фолклорните групи и изпълнителите на шлагерни песни, индивидуалните изпълнители и танцовите състави премериха сили в следните категории: вокални групи, индивидуални изпълнители, танцови състави, поетично творчество, всичко това в две възрастови групи. Участваха 25 вокални групи и 20 индивидуални изпълнители. Техните изяви бяха оценени от компетентно тричленно жури с Председател доц. Георги Хинов, известен хореограф, бивш директор на  Северняшки ансамбъл за народни песни и танци  "Иван Вълев" Плевен. Наградите осигуриха от общината. За културното събитие гостуваха г-жа Катя Герговска, Председател Общински съвет гр. Кнежа, г-н Илийчо Лачовски, Кмет Община Кнежа, г-н Цветомир Миловски, Зам. КметОбщина Кнежа, д-р Пламен Лъжовски, Кмет с. Бреница.

Точно в определения час, след като прозвуча химна на Република България Председателят на СИБ с. Бреница г-н Михал Кончарски поздрави гостите и участниците във фестивала с добре дошли. Той изтъкна значимия принос на кмета на Община Кнежа за разбирането му към проблемите на хората с увреждания и финансирането на проявата, за проявения ентусиазъм на участниците в тяхната подготовка и желание за изява,  като в своето изказване изтъкна още , че хората с увреждания въпреки трудностите които срещат в своя живот са силни, сплотени, умеят да се веселят и взаимно си помагат. Той прочете Поздравителни адреси от Председателя на СИБ г-н Красимир Коцев, поздравителни адреси от всички ръководители на общината, Кмет, Зам.Кметове, Председател Общински съвет и Кмет на селото. След него г-н Лачовски поздрави участниците:

Поздравявам всички участници във фестивала, всички бреничани по случай празника на селото и разбира се именниците, които празнуват днес. Бъдете здрави и нека късметът и щастието са винаги с Вас, каза кметът на Кнежа Илийчо Лачовски.

   Участници във фестивала бяха колективи от гр. Чепеларе,, гр. Сливен, с. Търнак, с. Руска Бяла, с. Борован, с. Писарово, гр. Плевен, с. Бреница, гр. Кнежа, гр. Бяла Слатина, гр. Червен бряг, гр. Искър,с. Сухаче, с. Радомирци, с. Торос, гр. Перник, гр. Мездра, с. Писарово, с. Горник,  , с. Лазарово,  и др. Първи откриха група за модерни танци от Обединени детски заведения с. Бреница, квартет "Росна китка" с Ръководител Веселин Мичев, дългогодишен гъдулар и корепетитор на Северняшки ансамбъл "Иван Вълев"-Плевен, под чийто съпровод на гъдулка и колегата му  на акордеон квартетът се представи. Участваха в откриването и групата към Клуб на пенсионера с. Бреница и ученици от у-ще "Христо Ботев" в селото. Господин Кончарски разказа за народната певица Гергана Цекова, която е родом от Бреница. Тази година се навършват 100 години от нейното рождение. Певица от квартета изпя две нейни песни. Конферансието представяше участниците, като им предоставяше и почетни грамоти за участие. Изключително впечатление направиха групите от гр. Сливен и гр. Чепеларе. Първите изпяха тракийски песни, а тези от Чепеларе няколко родопски песни под съпровод на каба гайда, сура гайда и акордеон. Специален гост бе и певицата от гр. Перник Левтерка Стоева. Гост на фестивала бе и г-жа Анита Тараланска, Председател на СИБ в кв. Църква, Перник, която е основен организатор на тамошния многожанров фестивал на хората с увреждания. Овациите на публиката събра и най-добрият изпълнител на акордеон от с. Руска бяла, гр. Мездра Милчо Романски. Домакините бяха подсигурили сандвичи и минерална вода за всички участници. Специални гости на фестивала бяха народната певица Ана-Мария, която забавляваше с песните си всички присъстващи докато журито заседаваше, и кулинарната звезда Иван Звездев. Той приготви в двора на църквата традиционния курбан по случай събора на селото.

На края г-н Цветомир Миловски и д-р Пламен Лъжовски връчиха наградите на отличените.
Награди "Бреница пее и танцува", 2019 за плевенчани:

- Вокална група "Пендари", Клуб на хората с увреждания и пенсионера, ул. Данаил Попов, Плевен, сребърен медал

- Румен Веселинов  Петков, ТСО на ССБ-Плевен, бронзов медал

- Вокална група "Пей, сърце", ТСО на ССБ-Плевен, бронзов медал.

 Цял ден " Бреница пя и танцува" с ритмите на българските народни песни, с багрите на носиите, с усмивките и желанието на хората да изявят себе си! Един ден - Празник за душата! А тука ще Ви дадем интересна информация за с. Бреница.

Името Бреница произлиза от "бранница" - в селото не е стъпвал поробител, а прадедите ни са бранили себе си и селото, от там и бран - бранница. По поречието на р. Искър има разкопки от времето на траките. Едно от най-важните неща за село Бреница са прочутите лозови масиви. Допреди 30-40 години цялото село е било заобиколено от лозови масиви (около 12 000 декара), но днес лозовите насаждения са западнали. А някога, според местна песен, в Бреница с вино карало воденицата. В миналото е имало три големи училища, но днес функционира само основно училище "Христо Ботев". В читалището в Бреница са организирани школи по краезнание, художествено слово и български народни танци. Функционират женска вокална група "Хармония", женски и детски танцови състави. Основни ястия традиционни за селото са: 

"Пиле на лютика", "Сиренява лютика"   - приготвя се от печени чушки обелени, нарязани и скълцани. Нарязани домати обелени и скълцани. Чушките и доматите се смесват в купа. Отделно към лютиката може да се консумира и сирене. Да ви е сладко, така е най-вкусно. "Запържен боб"   - добре сварения предварително боб с подправки и се запържва със свинска мас и се добавя червен пипер. "с пълнени чушки" - 1 кг.кайма, 20-на сухи чушки, лук, ориз, домат, сол и подправки. Всички продукти се нарязват ситно, омесват се и с тази смес се пълнят чушките. Слагат се в тенджера с вряща вода, и се варят на слаб огън до готовност, като се добавя домат. Застройва се с яйце и кисело мляко. Хапва се с апетит и домашна ракия.

Румен Петков, организатор клуб

Плевен, юни 2019

Осмо издание на Фестивала на патриотичната песен „Отечество”

38 състава от цялата страна се включиха в осмото издание на Фестивала на патриотичната песен „Отечество”, проведен на 2 юни 2019 в зала "Катя Попова" Плевен. Организатор на събитието беше Творческо обединение“Зора“ при сдружение „Евразия“ с председател Евгения Иванова. Участниците във фестивала оценява авторитетно жури с председател Елка Недялкова – преподавател в НУИ „Панайот Пипков” и членове Ваня Делийска – ръководител на детски хор „Звъника” и Валентин Недялков – преподавател в НУИ „П. Пипков”. Участници от Клубовете на хората с увреждания и пенсионера бяха вокална група "Чучурка", "Пендари", "Пей, сърце", "Планински звуци", "Настроение", с. Славяново, с. Коиловци, с. Опанец, с. Върбица и др. Организаторите на събитието бяха осигурили многобройни награди за различните категории, в които се състезаваха участниците.

При хоровете звание лауреат беше присъдено на „Планински звуци“ при пенсионерски клуб „Мизия“ с ръководител Живка Петрова. На първо място се класира Камерен хор от град Тервел, на второ място – хор „Емилия Банчева“ при НЧ“Извор“, трето място – на камерна формация при НЧ „Хр. Ботев” – Нови Пазар.

При вокалните групи званието лауреат получи групата при клуба на пенсионера в село Одърне. Първото място си поделиха ВГ „Дружба” при читалището в село Подем и мъжка певческа група „Георги Измерлиев” от Горна Оряховица.

Две бяха вторите и третите места в тази категория. Те отидоха съответно при ВГ „Извор” при клуба на пенсионера в телиш и ВГ „Еделвайс” при НЧ „Ив. Радоев” – Пордим. На третото стъпало на стълбицата застанаха ВГ „Наша песен” от Коиловци и ВГ „Надежда” от Белене.

Журито присъди награда за цялостно творчество и звание „Лауреат” на НУ „Христо Ботев” – Плевен. Специална награда на вестник „Нова Зора” връчи редакторът Минчо Минчев на Красимир Кунчев от Червен бряг. Специалната награда на ПП ”Нова Зора” взе група за морски патриотични песни “Катерник“ при СОСРЗ гр.Созопол.

Златни, сребърни и бронзови медали получиха групи и индивидуални изпълнители.

Юбилеен концерт, НЧ "Цветан Спасов"

Настоятелството на Народно читалище "Цветан Спасов - 1959" – Плевен организира празничен хоров концерт, посветен на 60-годишнината от основаване на читалището и на 24 май – празник на славянската писменост и на българската просвета и култура. Концертът бе под мотото "Родна песен нас на век ни свързва". Музикалната проява се проведе на 20 май 2019 от 17,30 часа в зала "Катя Попова". Организаторите бяха поканили всички вокални групи към КХУП-Плевен.

Пролетен преглед на художествената самодейност на пенсионерските клубове от Община Плевен, се проведе на 12 април 2019 в зала „Катя Попова”. Организатор на проявата е Общинският съвет на Съюза на пенсионерите – 2004 – Плевен, Председател г-жа Пенка Иванова. Публиката се наслади на хоровото певческо изкуство за народни и стари градски песни на състави от Община Плевен. От КХУП се представиха групите "Чучурка", "Планински звуци", "Настроение", "Пей сърце", от клуба на ул. Данаил Попов и група "Росна китка" с. Върбица.
12 състава участваха в първия фестивал на старата градска песен 
„Романтика в Пордим“

В един незабравим празник се превърна първото издание на фестивала за стара градска песен „Романтика в гр. Пордим“ , област Плевен, който се проведе на 22 юни 2019. В него взеха участие дванадесет състава от населени места от общината, град Плевен и град Летница. Плевенските участници са колективи от Клубове на хората с увреждания и пенсионера(КХУП), вокална група "Чучурка" ул. „Сан Стефано“, вокална група "Пей, сърце", ул. „Гренадирска“ №30 и вокална група "Пендари", ул. „Данаил Попов“. Невероятният празник на шлагерната песен събра на една сцена изпълнители, които отдадоха душа и сърце. Те изпълняваха незабравими стари шлагери, които са любими на много поколения. Организатор на фестивала е общинска администрация Пордим в лицето на кмета на общината г-н Детелин Василев. Жури в състав от изтъкнати музикални педагози оценяваше участниците, които получиха заслужени награди. Бяха им връчени лично от кмета на община Пордим Детелин Василев. Трите плевенски групи получиха парични награди и грамоти за участието си. За доброто настроение на всички участници и гости се погрижи невероятния Димитър Туджаров – Шкумбата.
„Малката Копривщица“, Съборът на Петро-Павловския манастир
През 2019г. съборът се проведе на 22 и 23 юни /събота и неделя/ на две сцени, на поляните край лясковския манастир "Св. св. Петър и Павел". Вокална група "Северняшки ритми" при НЧ "Пробуда 1990 ;Плевен взеха участие. Те изпълниха автентични песни от северняшкия край. През 1993 г. общини Велико Търново, Горна Оряховица и Лясковец поставиха началото на Петропавловския събор на народното творчество с участието на фолклорни колективи от всички етнографски области на България. Националният събор се провежда на всеки 2 години в навечерието на Петровден в околностите на манастира „Св. Св. Петър и Павел”, намиращ се над град Лясковец и има характер на всенародни игри и надпявания.
Повече от две десетилетия той заема значимо място в духовния живот на хората от региона. Хилядите участници и зрители, директните предавания на Българското национално радио, както и присъствието на най-добрите фолклорни специалисти от България , му определиха името на «Малката Копривщица»

Националният Петропавловски събор на народното творчество се провежда под егидата на кметовете на Общините Велико Търново, Горна Оряховица и Лясковец. Гостували са най-популярните народни изпълнители като Илия Аргиров, оркестър „Хоро“, Калинка Згурова, Христина Лютова, Любка Рондова, Иван Дяков, Николай Славеев, Росица Пейчева, Николина Чакардъкова и др.
Венец от билки сплетоха на Еньовден

По традиция на 24 юни, когато празнуваме Еньовден, членове на клуб "Мизия" намиращ се на ул. Руй 4 с организатор Галина Тончева, посрещнаха празника в началото на парк „Кайлъка”. Въпреки лошото време, за кратко заваля проливен дъжд, ранобудните и енергични пенсионери бяха изплели венец от дъхави билки, под който минаха всички за здраве. Приготовленията за празника започват в ранни зори. Дамите от дружеството берат  билки и ги сплитат с червен конец на венец. Цвят и аромат в него смесиха еньовче, бял равнец, жълт кантарион, ягода, здравец, бръшлян, синя жлъчка. От клуба бяха подготвили и листовки с разяснения коя билка за какво се ползва, какво лекува, кога се бере и как се приготвя. Дошлите да спортуват в Кайлъка плевенчани, с любопитство се спираха и четяха листовките, а после с усмивка минаваха под венеца за здраве. Преди цялата група от дружеството да премине под венеца и да продължи с разходка сред прохладата на парка, активистка от клуба прочете за традицията на Еньовден. След това участниците в мероприятието се отправиха на разходка, а в нейния край се почерпиха в ресторант "Люляците".
Румен Петков, организатор клуб
Излет до Крушунските водопади

Стана традиция двата клуба, тези на ул. Гренадирска 30 и този на ул. Данаил Попов да организират съвместни мероприятия. Едно такова е проведената наскоро екскурзия-излет, 24 юни 2019 до Крушунските водопади. Поводът бе да се отбележи Еньовден, празникът на билките и народните лечители. Навярно много ще кажат, че повечето от присъстващите са ходили там. Наистина. Разбира се, това е поредния излет, който даде на хората в непоносимите жеги да се разведрят и отпочинат от напрежението на града. Те споделяха помежду си спомени от други излети. Въпреки проблемите на повечето от присъстващите, да не забравяме, че това са хора незрящи и с физически увреждания, не попречи всеки да премине по цялото трасе, адаптирано като екопътека. пейките и беседките под прохладните сенки бяха места за честите спирки и отдих. Ресторант "Маарата", който се намира в началото на трасето предложи на доста от хората по чаша разхладителни напитки и вкусен обяд. Трябва да отбележим това, че след обявяването на тази екскурзия, много бързо бяха запълнени бройките, даже имаше , които не успяха да се запишат. За тези, които не са посещавали тази природна забележителност е тази малка справка.

Крушунският водопад е най-високият травертин в България, каскада от водопади.Той е водопад в Северна България, близо до село Крушуна, Община Летница. Водопадът се намира на 6км. от град Летница. Крушунският водопад е известен със своята живописност. Той е образуван от множество карстови тераси. Има пътека, която води до пещерата, от която водопадът извира. В района има още два по-малки водопада, единият от които се казва Малката Маара. В близост има и още няколко пещери - Урушка Маара, Горник, Деветашка пещера. Водопадът е леснодостъпен. По добре оформена пътека се стига до самия водопад, където има изградени мостове, позволяващи на туристите да разгледат местността.Покрай водопада е изградена екопътека, която дава възможност да се види цялата система от водопади. През 13-14 век на това място се е намирала Крушунската обител на монаси-исихасти, за което свидетелстват и запазените скални ниши и килии.
Завидна конкуренция на поредния
турнир в СГБ

От 10 до 12 май тази година в София се проведе Третото държавно първенство по шахмат за глухи мъже и жени. То беше организирано в сътрудничество между Съюза на глухите в България и Спортната федерация на глухите в България, и с финансовата подкрепа на Министерството на младежта и спорта. Първенството премина под ръководството на председателя на СГБ Николай Нинов, републикански и олимпийски шампион по шахмат. Главен съдия на първенството беше Веселин Георгиев , четирикратен олимпийски шампион по шахмат, трикратен – индивидуално и еднократен олимпийски шампион  отборно. 21 състезатели при мъжете и 8 състезателки при жените премериха сили и умения в турнирите. Най-добрите ще участват в националния отбор по шахмат на България в Зимните олимпийски игри „Дефлимпикс” през декември 2019.
ТИШИНА, СГБ

